钦定古今图书集成/理学汇编/经籍典/第151卷 > 宋郑樵诗辨妄 > 颂辩
## 钦定古今图书集成/理学汇编/经籍典/第151卷 > 宋郑樵诗辨妄 > 颂辩

陈休斋云：“颂者，序其事，美其形容，以告于神明。是其
诗专用于郊庙，盖鬼神之事，战国以下失之矣。管仲
有《国颂》，屈原有《谲颂》，秦人刻石颂功德。汉有《圣主得
贤臣颂》，唐有《磨崖中兴颂》，以鬼神之事，加之生人，其
弊如此。”余谓此说不然，盖颂者美其君之功德而已，
何以告神明乎？既以敬之为戒，《成王》《小毖》为求助，与
夫《振鹭》《臣工》《闵予小子》，皆非告神明而作也。不惟天
子用之，诸侯之臣子祝颂其君者亦得用，故僖公亦
有颂。后世扬雄之颂充国，陆机之颂汉功臣，韩愈之
颂伯夷，郑颂子产之不毁乡校，盖有是焉。《礼记》载“美
哉轮焉，美哉奂焉”，君子称其善颂善祷，亦犹是也。凭
《诗》之言而疑后世作颂之过，非的论也。